เพลง จะไม่ลืม อาลัยเจ้าสัววิชัย ผลงาน บอย โกสิยพงษ์ 
รำลึกความดีที่สร้างไว้ให้ เอมิล เฮสกีย์บินกราบศพ,พระเจ้าหลานเธอ พระองค์เจ้าสิริวัณณวรีนารีรัตน์ เสด็จทรงเป็นประธานพิธีสวดพระอภิธรรม เจ้าสัววิชัย ศรีวัฒนประภา ยังความปลาบปลื้มแก่ครอบครัวศรีวัฒนประภาเป็นอย่างยิ่ง ขณะที่เหล่าคนดังเดินทางเคารพศพด้วยความอาลัยต่อเนื่อง รวมถึงสามีภรรยาชาวอังกฤษที่บินมาเคารพศพเจ้าสัว นำเสื้อสโมสรเลสเตอร์ ซิตี้ มาวางไว้ที่หน้าโกศก่อนร่ำไห้ด้วยความอาลัย และมาแสดงความเสียใจกับ ต๊อบ-อัยยวัฒน์ บุตรชาย จนสุดกลั้นน้ำตา ส่วนที่งานศพ จุ๋ม-นุสรา สุดเศร้า กลุ่มเพื่อนสนิทนำเค้กวันเกิดครบ 33 ปี มาอวยพรหน้าโลงศพ ด้านเมีย กอล์ฟ-กวีพร เผย ลูกสาววัย 3 ขวบเริ่มถามถึงพ่อ หนำซ้ำเจอตื่นมานั่งเล่นหัวเราะคนเดียวกลางดึกเหมือนครั้งที่สามียังอยู่,บรรยากาศพิธีบำเพ็ญกุศลศพนายวิชัย ศรีวัฒนประภา ที่ศาลากวีนิรมิต หรือศาลากลางน้ำ วัดเทพศิรินทราวาสราชวรวิหาร ซึ่งจัดเป็นวันที่สี่ เมื่อวันที่ 6 พ.ย. ผู้สื่อข่าวรายงานว่าตั้งแต่ช่วงเช้ามีประชาชน พนักงานกลุ่มบริษัท คิง เพาเวอร์ ทยอยเดินทางมาร่วมเคารพศพเจ้าสัววิชัยอย่างต่อเนื่อง โดยมีพนักงานบริษัท คิง เพาเวอร์ คอยต้อนรับและแนะนำขั้นตอน เริ่มจากเดินผ่านเครื่องตรวจโลหะของเจ้าหน้าที่ตำรวจ แล้วเดินข้ามสะพานไปยังบริเวณด้านหน้าโกศในศาลา 11 กวีนิรมิต นอกจากนี้ ที่บริเวณซุ้มดอกไม้ด้านหน้าทางเข้าศาลากวีนิรมิต พนักงานคิง เพาเวอร์ ได้ตั้งโต๊ะให้บุคคลทั่วไปได้ลงนามไว้อาลัยด้วย,ขณะที่ศาลา 1 เตชะอิทธิพร พนักงานบริษัท คิง เพาเวอร์ ประมาณ 10 คน นำอุปกรณ์ช่างและอุปกรณ์ทาสี มาปรับพื้นที่ภายในศาลา เพื่อใช้เป็นสถานที่สำหรับเก็บศพเป็นเวลา 100 วัน หลังจากพิธีสวดพระอภิธรรมเสร็จสิ้นในวันที่ 9 พ.ย. นอกจากนี้ เจ้าหน้าที่สำนักพระราชวังได้เข้ามาสำรวจพื้นที่ภายใน เพื่อนำไปสรุปวางแผนในการจัดตั้งโกศและพวงมาลาพระราชทานของสมเด็จพระเจ้าอยู่หัว และพระบรมวงศานุวงศ์,จากนั้นพระเทพโมลี ผู้ช่วยอาวาสวัดเทพศิรินทราวาส เข้ามาตรวจความพร้อมในการจัดเตรียมพื้นที่ตั้งโกศเจ้าสัววิชัย และกล่าวเพียงสั้นๆว่า มาดูพื้นที่ในการจัดเตรียมสถานที่ในการตั้งศพบำเพ็ญกุศลเจ้าสัววิชัย หลังจากเสร็จพิธีสวดพระอภิธรรมก็จะเคลื่อนย้ายจากศาลากลางน้ำมาไว้ที่ศาลาแห่งนี้ ส่วนรายละเอียดการเคลื่อนย้ายนั้นต้องสอบถามทางเจ้าภาพ,ส่วนที่บริเวณศาล 15 สหัทหงส์ มหาคุณ ซึ่งใช้เป็นสถานที่รับรองผู้ที่เดินทางมาร่วมไว้อาลัยได้นั่งพักผ่อนรับประทานอาหาร โดยทางบริษัท คิงเพาเวอร์ ได้จัดอาหาร น้ำดื่มมาบริการ โดยได้ร้านอาหารชื่อดังหลายร้าน นำอาหารมาจัดเลี้ยง อาทิ ร้านนายชาติหมูตุ๋นพระนคร ทอดมันปลาหมึกท่าพระจันทร์ ข้าวแกงปากหม้อจากโรงแรมดิ เอมเมอรัลด์ ร้านเจินเจิน ปอเปี๊ยะสดห้าแยกคลองเตย ร้านขนมไต้หวัน คิวคิว ดิเสิร์ท น้ำตาลสดโบราณ ตลาดสามชุก ขนมครกสิงคโปร์ และอาหารจากโรงแรมพูลแมน เป็นต้น โดยรอบบริเวณได้มีการเปิดเพลง คนดีไม่มีวันตาย ขับร้องโดยธีร์ ไชยเดช ให้ผู้ที่มาร่วมอาลัยได้ฟังตลอดทั้งวันด้วย,ผู้สื่อข่าวรายงานว่า ขณะเดียวกัน มีสองสามีภรรยาชาวต่างชาติ เดินทางมาจากประเทศอังกฤษ เข้าไปเคารพศพนายวิชัย พร้อมกับนำเสื้อสโมสรเลสเตอร์ ซิตี้ มาวางไว้ที่หน้าโกศ พร้อมกับยืนสงบนิ่ง และทั้งสองได้หลั่งน้ำตาออกมาด้วยความเสียใจ โดยทั้งสองกล่าวกับต๊อบ-อัยยวัฒน์ ศรีวัฒนประภา ลูกชายเจ้าสัววิชัยว่า ได้ไปชมแมตช์ที่เลสเตอร์เตะกับคาร์ดิฟ เมื่อวันเสาร์ที่ 3 พ.ย.ที่ผ่านมา บรรยากาศวันนั้นทำให้เสียใจที่ต้องเสียประธานสโมสรฟุตบอลพรีเมียร์ลีกที่ดีที่สุดของอังกฤษไป จากนั้นต๊อบ-อัยยวัฒน์ถึงกับหลั่งน้ำตาออกมาแล้วต้องรีบเดินออกไปด้านนอกศาลา ก่อนที่จะเดินกลับเข้ามาอีกครั้ง ซึ่งต๊อบ-อัยยวัฒน์ มีความตั้งใจจะมอบพระพุทธรูปให้กับสองสามีภรรยาไว้เป็นที่ระลึก แต่ไม่ทันสองสามีภรรยาเดินออกไปจากศาลาแล้ว,ด้านนายกนกศักดิ์ ปิ่นแสง เพื่อนสนิทนายวิชัยกล่าวว่า แม้ ต๊อบ-อัยยวัฒน์ จะรักษาอารมณ์ไม่ให้หวั่นไหวกับเรื่องราวต่างๆ ของแขกที่มาได้ค่อนข้างดีแล้ว แต่ปรากฏว่าเมื่อเจอสองสามีภรรยาคู่นี้ถึงกับต้องเดินออกไปนอกศาลาด้านหลัง แล้วไปแอบร้องไห้คนเดียวอยู่พักใหญ่,ต่อมาเวลา 17.00 น. เจ้าหน้าที่ตำรวจ และเจ้าหน้าที่รักษาความปลอดภัยบริษัท คิง เพาเวอร์ กระจายกำลังตามจุดต่างๆ เพื่อคัดกรองบุคคลที่ไม่มีส่วนเกี่ยวข้องเข้ามาในพื้นที่ใกล้ศาลากลางน้ำ โดยผู้ที่มาร่วมงานต้องจอดรถลงเดินจากประตูทางเข้าวัดเทพศิรินทราวาสฯเท่านั้น ขณะที่ญาติ เพื่อนสนิทของนายวิชัยพร้อมกับคนในวงการการเมืองนักธุรกิจ และคนบันเทิง ที่เคยร่วมงานกับนายวิชัยทยอยเดินทางมาร่วมสวดพระอภิธรรมอย่างต่อเนื่อง อาทิ นายจิรายุ อิศรางกูร ณ อยุธยา องคมนตรี นายเนวิน ชิดชอบ นายกนกศักดิ์ ปิ่นแสง พล.ต.อ.สมยศ พุ่มพันธุ์ม่วง นายกสมาคมกีฬาฟุตบอลแห่งประเทศไทย ไอซ์-อภิษฎา เครือคงคา นิหน่า-สุฐิตา ปัญญายงค์ นายสาธิต กรีกุล บอย-ถกลเกียรติ วีรวรรณ ชมพู่-อารยา ที่มาพร้อม น็อต-วิศรุต รังษีสิงห์พิพัฒน์ สามี ฯลฯ,นอกจากนี้ ภายในงานยังได้เปิดเพลง จะไม่ลืม ของบอย โกสิยพงษ์ นักร้องนักแต่งเพลงชื่อดัง เป็นผู้แต่งเพื่อไว้อาลัยแด่เจ้าสัววิชัย มีเนื้อหาเรื่องราวเกี่ยวกับเจ้าสัววิชัยที่ได้สร้างประโยชน์ต่างๆให้กับสังคม และไม่ลืมเรื่องราวต่างๆที่เกิดขึ้น,ผู้สื่อข่าวได้รับการเปิดเผยจากเพื่อนสนิทของนายวิชัยที่เดินทางมาร่วมงานสวดพระอภิธรรมว่า สำหรับศพของนายวิชัยจะมีการสวดพระอภิธรรมในวันที่ 9 พ.ย.นี้เป็นคืนสุดท้าย รวม 7 วัน จากนั้น จะมีการเคลื่อนโกศมายังศาลา 1 เตชะอิทธิพร เพื่อบำเพ็ญกุศลต่ออีก 100 วัน อาจจะเป็นคืนที่สวดพระอภิธรรมวันสุดท้าย แต่ต้องดูความเหมาะสมเรื่องของสถานที่หรือความพร้อมต่างๆด้วย และจะมีการสวดพระอภิธรรมศพนายวิชัยทุกวันศุกร์ ซึ่งครอบครัวศรีวัฒนประภาจะเป็นเจ้าภาพหลัก ส่วนบุคคลที่จะมาร่วมเป็นเจ้าภาพร่วมอาจจะเป็นกลุ่มเพื่อนสนิทนายวิชัย โดยการสวดพระอภิธรรมแต่ละครั้ง ประชาชนที่รักและเคารพนายวิชัยสามารถร่วมรับฟังสวดพระอภิธรรมได้,เพื่อนสนิทของนายวิชัยยังกล่าวอีกว่า ส่วนเรื่องอนาคตเลสเตอร์ ซิตี้ นายอัยยวัฒน์บอกว่า จะยังคงสานต่อเจตนารมณ์ของนายวิชัย ที่จะสร้างให้เลสเตอร์มีความแข็งแกร่งต่อไป เพราะเดิมทีนายวิชัยซื้อทีมเลสเตอร์ ซิตี้เป็นการลงทุนทางธุรกิจ ในช่วงแรกได้กำไร 100 ล้านปอนด์ แต่ด้วยความที่นายวิชัยได้ใช้นิสัยความเป็นไทยที่มีความอ่อนโยน ให้เกียรติกับเพื่อนร่วมงาน จนกลายเป็นความรักและความผูกพันเหมือนครอบครัวเดียวกัน จึงจะยังคงสานต่อความฝันของพ่อ สนับสนุนส่งเสริมทีมเลสเตอร์ต่อไปแน่นอน นอกจากนี้ นายวิชัยยังได้เข้าซื้อทีมสโมสรโอเอช ลูเวิน ทีมในลีกระดับ 2 ของเบลเยียม โดยจะพัฒนาให้เป็นทีมที่มีชื่อเสียงระดับโลกต่อไป,จากนั้นในเวลา 18.20 น. พระเจ้าหลานเธอ พระองค์เจ้าสิริวัณณวรีนารีรัตน์ เสด็จเป็นการส่วนพระองค์ ทรงเป็นประธานในพิธีสวดพระอภิธรรมศพนายวิชัย ศรีวัฒนประภา ประธานกรรมการบริษัท กลุ่มคิง เพาเวอร์ และประธานสโมสรเลสเตอร์ซิตี้ ที่ศาลากลางน้ำ นับเป็นครั้งที่ 2 แล้ว สร้างความปลาบปลื้มให้กับครอบครัวศรีวัฒนประภา เป็นอย่างยิ่ง,อีกด้านหนึ่งในช่วงเช้าวันเดียวกัน ที่ศาลาแสงทอง-เชาวน์ วรรณพิบูลย์ วัดเพิ่มทาน ต.คลองสี่ อ.คลองหลวง จ.ปทุมธานี นายวีรโรจน์ และนางสำเริง สุขหน้าไม้ พ่อแม่ของน้องจุ๋ม-น.ส.นุสรา สุขหน้าไม้ 1 ใน 5 ผู้เสียชีวิตจากโศกนาฏกรรมเฮลิคอปเตอร์ตกนอกสนามคิง เพาเวอร์ สเตเดียม ประเทศอังกฤษ พร้อมญาติพี่น้องและเพื่อนๆร่วมกันทำบุญถวายอาหารเช้าแด่พระสงฆ์ ซึ่งวันนี้เป็นวันคล้ายวันเกิดของน้องจุ๋มอายุครบ 33 ปี กลุ่มเพื่อนสนิทนำเค้กมาจุดเทียนพร้อมร้องเพลงอวยพรวันเกิดต่อหน้าโลงศพ ท่ามกลางบรรยากาศโศกเศร้า พ่อแม่ ของน้องจุ๋มยังน้ำตาคลอตลอดเวลา หลังร้องเพลงอวยพรวันเกิดเสร็จ ได้ให้หลานของจุ๋มเป่าเค้กให้ จากนั้นเพื่อนๆนำเค้กและตุ๊กตาหมีสีเหลืองเป็นของขวัญให้จุ๋มไปวางไว้หน้าโลงศพ,ส่วนช่วงค่ำ ที่ศาลารุ่งเรือง ศาลา 2 วัดบางนาใน เขตบางนา กทม. สถานที่ตั้งศพบำเพ็ญกุศล นายกวีพร หรือกอล์ฟ พันธุ์แพ อายุ 33 ปี ผู้ติดตาม คนสนิทของนายวิชัย ศรีวัฒนประภา ประธานกรรมการกลุ่มบริษัทคิง เพาเวอร์ และประธานสโมสรเลสเตอร์ ซิตี้ ที่เสียชีวิตจากเหตุเฮลิคอปเตอร์ตกข้างสนามคิง เพาเวอร์ สเตเดียม เมืองเลสเตอร์ ประเทศอังกฤษ มีการสวดพระอภิธรรมเป็นคืนที่ 3 ตามกำหนดสวดทั้งหมด 5 วัน และฌาปนกิจวันที่ 10 พ.ย. เวลา 17.00 น. สำหรับบรรยากาศเต็มไปด้วย ความหดหู่ เสียใจต่อการเสียชีวิตครั้งนี้ โดยมีคนในครอบครัว กลุ่มเพื่อน เพื่อนร่วมงานโรงแรมพูลแมน และกลุ่มบริษัทคิง เพาเวอร์ มาร่วมพิธีเป็นจำนวนมาก คืนนี้มีกลุ่มบริษัทคิง เพาเวอร์ เป็นเจ้าภาพ ด้านนางพิชชากร พันธุ์แพ ภรรยาของนายกวีพร กล่าวด้วยความเสียใจว่า วันนี้เป็นการสวดคืนที่ 3 ยังรู้สึกตกใจและเสียใจกับการสูญเสียครั้งนี้ น้องพอใจ อายุ 3 ขวบ ลูกสาวของตนมีการ ถามถึงสามี และบางครั้งเห็นลูกสาวตื่นมานั่งเล่นหัวเราะคนเดียวตอนกลางคืนเหมือนตอนที่เล่นกับสามีก่อนเสียชีวิตด้วย,นอกจากนี้ ผู้สื่อข่าวรายงานด้วย ที่สนามคิง เพาเวอร์ นครแม่สอด อารีนา เมื่อช่วงค่ำวันที่ 5 พ.ย.ที่ผ่านมา นายเทอดเกียรติ ชินสรนันท์ นายก เทศมนตรีนครแม่สอด จ.ตาก นำนักฟุตบอลสโมสรนครแม่สอด ยูไนเต็ด นักฟุตบอลอะคาเดมีนครแม่สอด ชาวบ้านและนักเรียนกว่า 200 คน ร่วมแสดงความไว้อาลัยต่อนายวิชัย ศรีวัฒนประภา โดยเดินวนรอบสนามฟุตบอล 3 รอบ วางพวงหรีดดอกไม้สีขาวกลางสนาม ก่อนยืนสงบนิ่งไว้อาลัย,สำหรับสนามแห่งนี้ นายวิชัยมอบให้กับเทศบาลนคร แม่สอดเพื่อให้ประชาชนในชุมชนได้ออกกำลังกายพัฒนาทักษะเทคนิคการเล่นฟุตบอล ก่อสร้างตามโครงการ KING POWER THAI POWER ด้วยงบประมาณกว่า 2.1 ล้านบาท เป็นสนามหญ้าเทียมมาตรฐานฟีฟ่าขนาด 33×53 เมตร สร้างประโยชน์ให้กับชาวแม่สอดเป็นอย่างมาก,ต่อมาผู้สื่อข่าวได้รับการเปิดเผยจากบอย โกสิยพงษ์ ฉายาเจ้าพ่อเพลงรัก ที่แต่งเพลง จะไม่ลืม เพื่อร่วมแสดงความไว้อาลัยแด่นายวิชัย ศรีวัฒนประภา ประธานกลุ่มบริษัท คิง เพาเวอร์ ว่า เพลงนี้ตนตั้งใจแต่งขึ้นมาเพื่อแทนความรู้สึกของครอบครัวและทีมงานคุณวิชัย เพราะถ้าตนเองต้องโดนเรื่องนี้ตรงๆ กับตัวเองก็คงรู้สึกแบบเดียวกับที่พูดในเพลงนี้ คือเราจะไม่ลืมความดีสิ่งดีๆ ที่คุณวิชัยได้ทำขึ้นมา มีสิ่งเดียวที่อยากลืมคือ การไม่มีคุณวิชัยแล้วนั่นเอง และที่แต่งขึ้นมาเพราะอยากมอบให้กับคุณวิชัยที่สร้าง หลายอย่างให้กับประเทศเรามากเหลือเกิน สร้างความภาคภูมิใจมากมายให้ประเทศเราอย่างชนิดที่ว่ามากมายจริงๆ,ผู้สื่อข่าวรายงานบรรยากาศงานสวดพระอภิธรรม นายวิชัย ศรีวัฒนประภา ที่ศาลากลางน้ำ วัดเทพศิรินทราวาสฯ ด้วยว่า นอกจากบุคคลสำคัญที่มาร่วมฟังสวดในคืนที่สาม อาทิ พลเอกวิชญ์ เทพหัสดิน ณ อยุธยา พลเอกเลิศรัตน์ รัตนวานิช พลเอกคณิต สาพิทักษ์ พล.ต.อ.จักรทิพย์ ชัยจินดา ผบ.ตร. ที่มาพร้อมภรรยา นายจรัลธาดา กรรณสูต องคมนตรี นายบรรพต หงษ์ทอง และ ดร.ทนง พิทยะ ฯลฯ แล้ว ยังมี Emile Heskey อดีตนักเตะเลสเตอร์ ซิตี้ อยู่กับอะคาเดมี่เลสเตอร์ ตั้งแต่อายุ 9 ขวบ และยังเป็นอดีตกองหน้าทีมชาติอังกฤษและลิเวอร์พูล โดยเมื่อมาถึงก็ได้ก้มกราบหน้าโกศนายวิชัย ก่อนร่วมฟังสวดพระอภิธรรมด้วย
พระเจ้าหลานเธอ พระองค์เจ้าสิริวัณณวรีนารีรัตน์ เสด็จทรงเป็นประธานพิธีสวดพระอภิธรรม เจ้าสัววิชัย ศรีวัฒนประภา ยังความปลาบปลื้มแก่ครอบครัวศรีวัฒนประภาเป็นอย่างยิ่ง
เจ้าสัววิชัย,สวดพระอภิธรรมเจ้าสัววิชัย,คิง เพาเวอร์,วัดเทพศิรินทราวาส,ข่าวหน้า1